钦定古今图书集成/明伦汇编/官常典/第618卷 > 欧阳东凤
## 钦定古今图书集成/明伦汇编/官常典/第618卷 > 欧阳东凤

按《明外史顾宪成传》：“东凤，字千仞，潜江人。年十四丧
父，哀毁骨立。母病呕血，跪而食之。举于乡，县令悯其
贫，遗以田二百亩，谢不受。举万历十七年进士，除兴
化知县。大水坏堤，请赈于上官，不应。凤自疏于朝，坐
越奏停俸，然竟如所请。稍迁南京刑部主事。劾祭酒
冯梦祯、两广总督侍郎陈大科不检两人，遂罢去。进”
郎中，稍迁平乐知府。抚谕生猺，皆相视如子弟。因白
督学、监司，择其俊秀者入学。猺渐知礼让。税使横行，
东凤力抗之。以才调常州。布帷瓦器，胥吏不能牟一
钱，禽奸人剧盗且尽。宪成辈讲学，为建“东林书院。”居
四年，谢事归。起山西副使，擢南京太仆少卿，并辞不
就，卒于家。其后闽人曾樱知常州府事，复兴东林、无
锡，合祀东凤，樱与知县林宰曰“三公祠。”